
Utánpótlás női válogatott és nem válogatott kézilabdázók összehasonlítása

Bevezetés: Számos tanulmány jelent meg arról, hogy összehasonlítsa a kimagasló és középszerűnek mondható sportolókat (Lorenz et al, 2013; Wazir et al, 2019). Jelen vizsgálatom célja az volt, hogy rámutassak a válogatott és nem válogatott utánpótlás kézilabdázók közötti fizikai és testösszetételi különbségekre. Hipotézisek: 1. Feltételezem, hogy a CMJ teszten a válogatottak magasabbra ugranak. 2. Az elit sportolók állóképessége jobb lesz (30-15 IFT). 3. A vizsgált populációkban az 5-10-20 m sprintben különbséget találok a válogatottak javára. 4. Az edzéseken végzett nagyintenzitású gyorsítások (2 m/s2<) és lassítások (-2 m/s>) száma magasabb lesz a válogatottak körében. 5. Az irányváltás teszten (5-10-5) jobban teljesítenek a válogatott lányok. 6. A válogatottak magasabb vázizom, illetve alacsonyabb testzsírszázalékkal rendelkeznek. Módszer: Vizsgálati mintámat egy ifjúsági csapat (N=10), illetve egy serdülő csapat 10 sportolója alkotta (N=10). A válogatottakhoz poszttársakat kerestem, hogy összehasonlíthatók lehessenek a mért adatok. A fizikai teszteket (CMJ, 30-15 IFT, 5-10-20 m sprint, 5-10-5 COD) és a testösszetételt (Seca mBCA 515) 2021. júliusában és októberében mértem fel. Az intenzív mikromozgások számát a két mérés közötti időszakban, edzéseken számszerűsítettem (Polar Team Pro). A mért értékeket átlagoltam és vizsgáltam a két minta közti különbséget. A statisztikai próbákat a GraphPad Prism 8.0.1. programmal végeztem el. A normalitástát a Shapiro Wilk teszttel vizsgáltam. Normál eloszlás esetén a különbséget kétmintás t-próbával számítottam. Nem normál eloszlás esetén, a különbségre Mann-Whitney féle tesztet használtam. A szignifikancia szintet p<0,05-nek határoztam meg. Eredmények: Serdülő csapat: A CMJ (p=0,02), az 5 (p=0,001) 10 (p=0,03) és 20 m (p=0,04) sprintidő, továbbá a testösszetételben (p=0,02) mutatott szignifikáns eltérést. Az elit sportolók tendenciát mutattak a több intenzív mikromozgásra (p=0,11), magasabb VIFT értékre (p=0,08) és gyorsabb irányváltásra (p=0,11). Ifjúsági csapat: Az U19-es válogatott sportolók nem mutattak statisztikai különbséget a teszteken. Következtetések: A két korosztály eredményeinek eltérése mögött az állhat, hogy míg a serdülő csapat tagjai különböző képzési háttérrel érkeznek, addig az U19-es csapat összes sportolója 3 éven keresztül tervezett fizikális fejlesztésben részesül. Ebben a korosztályban, a nemzeti csapatba való bekerüléshez esetlegesen a technikai, taktikai különbségek kerülhetnek előtérbe.



